Danmark er pludselig genstand for hyldest fra den anden side af sundet

Gensidige drillerier, udbredte fordomme og deciderede krige mod vores nærmeste naboer mod øst går adskillige hundrede år tilbage, og det kræver stort mod og mange indrømmelser for en dansker at erkende, at vi nok i virkeligheden godt kan lide vores svenske naboer.

Og selvom både Malmö, Stockholm og diverse skibakker hvert år er værter til besøg fra mange danskere, er det alligevel sjældent, det er Sverige, vi fremhæver som det optimale rejsemål - og omvendt er omtalen også begrænset.

Nu tager det svenske medie Expressen dog bladet fra munden og går til bekendelse i en liste med '12 grunde til at elske vores naboer mod syd'.

De 12 grunde favner vidt og bredt, men ikke overraskende er der blevet plads til øllen blandt de gode grunde for broderfolket til at valfarte over sundet.

Du kan se de 12 grunde herunder:

1. Maden - her bliver blandt andet NOMA og landets andre Michelin-restauranter fremhævet

2. Lykkeligste folk - Sverige må selv tage sig til takke med en 5. plads på listen over verdens lykkeligste folk, så ikke overraskende fremhæves Danmark, som atter har taget prisen.

3. Design - Arne Jacobsen, B&O, Lego mf.l. er alle gode grunde til at holde af Danmark.

4. Arkitektur - Radisson Blu Royal Hotel - verdens første designhotel - er ifølge Expressen en god grund til et smut over sundet.

5. Øl - Intet andet land i verden kan følge med i antallet af kvalitetsøl i forhold til antallet af indbyggere, lyder rosen fra hinsidan.

6. Kysten og lyset - Der er aldrig mere end 50 kilometer til den nærmeste kyst, og Danmarks kyststrækning er unik, mener det svenske medie

7. Roskilde Festival - Nordeuropas største festival må være en grund i sig selv til at komme til Danmark.

8. Litteratur - Især H.C. Andersen fremhæves som ambassadør for den danske skrivekunst.

9. Christiania - Selvom meningerne herhjemme er delte om fristaden, fremhæver svenskerne ligesom mange andre lande den københavnske fristad

10. Kongehuset - Et af de ældste og mest velholdte monarkier i hele Europa, og Dronning Margrethe er beundret af mange, skriver Expressen.

11. Tivoli - Verdens næstældste forlystelsespark i hjertet af hovedstaden er et af Københavns mest berømte varemærker, og det går ikke svenskernes opmærksomhed forbi.

12. Cyklens land - Expressen skriver, at der findes mere end 12.000 kilometer afmærkede cykelstier, og at andre trafikanter er gode til at vise hensyn til cyklister.

Svenskerne er gode til at rose Danmark. Men synes du også, der er ting, der er værd at fremhæve ved Sverige? Så kom med dit bud herunder.